## El director general de Diversitat aposta per promoure campanyes d’educació i sensibilització “per a reduir estigmes pel VIH”

*** Stephane Soriano ha participat en la I Trobada d’Empreses Responsables amb el VIH a la Comunitat Valenciana**

El director general de Diversitat, Stephane Soriano, ha destacat la importància de promoure campanyes d’educació i sensibilització “per a reduir estigmes pel VIH” i ha garantit el suport de la Vicepresidència i Conselleria de Serveis Socials, Igualtat i Habitatge a les iniciatives encaminades a fer-ho, i a la seguretat i la prevenció dels més jóvens.

Stephane Soriano ha participat en la I Trobada d’Empreses Responsables amb el VIH a la Comunitat Valenciana, organitzada amb l’objectiu de promoure la participació activa i la involucració del sector empresarial en la resposta al VIH a Espanya.

El director general de Diversitat ha explicat que el que es pretén amb esta trobada és aconseguir un espai de treball generador d’aliances en la resposta al VIH, “des d’un enfocament en drets humans, no-discriminació i igualtat”.

Així mateix, permet donar visibilitat a les bones pràctiques que des de l’àmbit empresarial valencià ja s’estan duent a terme per a reduir l’estigma i la discriminació de les persones amb VIH.

A través de la iniciativa ‘Treballant en positiu’ s’insta les empreses a subscriure una declaració voluntària en la qual manifesten el seu compromís amb codis ètics que prohibixen la discriminació cap a les persones afectades.

Esta iniciativa representa una oportunitat perquè les empreses desenvolupen la seua política de responsabilitat social corporativa en l’àmbit de la gestió de la diversitat, la igualtat i la no-discriminació.

Fecha: 04/10/2023